**Qasym-Zjomart Kemeluly Toqajev** (kasakhisk kyrillisk: Қасым-Жомарт Кемелұлы Тоқаев, russisk: Касым-Жомарт Кемелевич Токаев, fødd 17. mai 1953 i Almaty) er ein kasakhstansk politikar som frå 20. mars 2019 er Kasakhstans president. Han overtok presidentembetet etter Nursultan Nazarbajev, som trekte seg frå stillinga etter å ha vore president sidan Kasakhstan blei sjølvstendig. Toqajev har ein karriere som diplomat og har vore Kasakhstans utanriksminister og statsminister, i tillegg til senatspresident.

Liv og virke
------------

### Bakgrunn

Toqajev er son av ein forfattar og blei fødd inn i det som er skrildra som ein sovjetisk elitefamilie.

Han er utdanna ved Det statlege instituttet for internasjonal politikk i Moskva (MGIMO).

### Sovjetisk og russisk diplomat

Etter å ha avlagd slutteksamen ved MGIMO i 1975, byrja Toqajev på ein karriere i den sovjetiske utanrikstenesta og ved utanriksdepartementet i Moskva. Han har vore stasjonert i Singapore og Kina. I 1991, året då Kasakhstan blei sjølvstendig, arbeida han ved den sovjetiske ambassaden i Beijing. Han fullførte Russlands diplomatakademi i 1992.

### Kasakhstansk diplomat

Toqajev som generaldirektør for SNs Genève-kontor
Toqajev blei i 1992 viseutanriksminister i heimlandet Kasakhstan, for så å bli fyrste viseutanriksminister året etter og utanriksminister i 1994.

Han blei visestatsminister i mars 1999 og statsminister fra oktober same år. Han gjekk av som statsminister i 2002 og gjekk etter dette tilbake til utanriksdepartementet. Toqajev blei på nytt utanriksminister, ei stilling han hadde fram til 2007.

I 2007 ble Toqajev president i det kasakhstanske senatet. Fra same år blei han med i Nur Otan-partiet, der han også sit i partileiinga.

Generalsekretæren i SN utnemnde i mars 2011 Toqajev til generaldirektør for SNs Genève-kontor.  Samstundes blei han visegeneralsekretær og personleg representant for SNs generalsekretær ved Nedrustingskonferansen, der han også var konferansens generalsekretær.

### President

President Toqajev i møte med Russlands president Vladimir Putin 3. april 2019
Då Nursultan Nazarbajev, som hadde vore president sidan Kasakhstan blei sjølvstendig, trekte seg i mars 2019, blei Toqajev hans etterfølgjar i kraft av stillinga som senatspresident. Toqajev blei innsett i presidentembetet 20. mars 2019.

Partiet Nur Otan nominerte så Toqajev til presidentkandidat i valet som blei lyst ut til 9. juni 2019. Det skjedde ved ein partikongress leia av Nursultan Nazarbajev, partileiar i Nur Otan.

I samband med presidentvalet, som Toqajev var venta å vinne, fann det stad demonstrasjonar og politiet pågreip både demonstrantar og journalistar. Ifølgje landets valkommisjon vann Toqajev presidentvalet med 70,96 % av røystene. Den næraste rivalen, Amirzjan Kosanov, fekk 16,23 % av røystene. Internasjonale valobservatørar meinte valet var fiksa. Valobservasjonen til OSSE rapporterte om mangel på respekt for grunnleggjande rettar og demokratiske standardar og fann omfattande avvik ved avviklinga av valet.

Kjelder
-------

1. ↑  Joanna Lillis: «Kazakhstan: A president called Tokayev. A future called Nursultan», *Eurasianet*, 20. mars 2019. Lest 1. juni 2019.
2. 1 2 3 4 5 6 7  «The President of the Republic of Kazakhstan» Arkivert 10. juli 2015 på Wayback Machine. Kasakhstans presidentkontor. Lest 1. juni 2019.
3. ↑  «Secretary-General Appoints Kassym-Jomart Tokayev of Kazakhstan as Director-General, United Nations Office at Geneva», FN, 11. mars 2011. Lest 1. juni 2019.
4. ↑  «Kazakh leader Nazarbayev resigns after three decades», *BBC News*, 19. mars 2019. Lest 1. juni 2019.
5. ↑  «Qasym-Jomart Toqayev Takes the Oath of Office» Arkivert 1. juni 2019 på Wayback Machine. *Kazach TV*, 20. mars 2019. Lest 1. juni 2019.
6. ↑  Assel Satubaldina: «Kazakh ruling party nominates incumbent President Tokayev as candidate for June 9 presidential election», *Astana Times*, 23. april 2019. Lest 1. juni 2019.
7. ↑  «Hundreds Detained In Kazakhstan As Nazarbaev's Chosen Successor Set To Win Presidential Election». *RadioFreeEurope/RadioLiberty* (på engelsk). 9. juni 2019. Henta 9. juni 2019.
8. ↑  Zhussupova, Dilshat (10. juni 2019). «Tokayev wins Kazakhstan’s presidency with 70.76 percent of vote, official preliminary results say». *The Astana Times* (på engelsk). Arkivert frå originalen 10. juni 2019. Henta 10. juni 2019.
9. ↑  «Kazakh Human Rights Groups Demand Thorough Investigation Of Mass Detentions During Election». *RadioFreeEurope/RadioLiberty* (på engelsk). Henta 11. juni 2019.
10. ↑  Lillis, Joanna (9. juni 2019). «Hundreds arrested as Kazakhs protest against 'rigged' election». *The Guardian* (på engelsk). ISSN 0261-3077. Henta 9. juni 2019.
11. ↑  «Potential for political reform left untapped in Kazakhstan’s early presidential election through lack of respect for fundamental freedoms and widespread voting irregularities, international observers say | OSCE». *www.osce.org*. Henta 10. juni 2019.

* *Denne artikkelen bygger på «Qasym-Zjomart Toqajev» frå Wikipedia på bokmål, den 12. februar 2024.*